钦定古今图书集成/理学汇编/学行典/第129卷 > 中者天下之大本赋〈以天下之教由此而出为韵〉 宋文彦博 > 《和铭》元·吴澄
## 钦定古今图书集成/理学汇编/学行典/第129卷 > 中者天下之大本赋〈以天下之教由此而出为韵〉 宋文彦博 > 《和铭》元·吴澄

“和而不流，训在《中庸》。颜之岂弟，孔之温恭。孔颜往矣，
孰继遐踪。”卓彼先觉，元公淳公。元气之会，淳德之锺。
瑞日祥云，霁月光风。庭草不除，意思冲冲。天地生物，
气象融融。万物静观，境与天通。四时佳兴，乐与人同。
泯若圭角，眷然心胸。如玉之润，如酒之𬪩。睟面盎背，
辞色雍容。待人接物，德量含洪。和粹之气，涵养之功。
敢以此语，佩于厥躬。